SLOVENSKÝ VÝBOR SVETOVEJ ORGANIZÁCIE PRE PREDŠKOLSKÚ VÝCHOVU

ORGANISATION MONDIALE POUR L’EDUCATION PRESCOLAIRE

WORLD ORGANISATION FOR EARLY CHILDHOOD EDUCATION

ORGANIZACIÓN MUNDIAL PARA LA EDUCACION PREESCOLAR

MŠ Jurkovičova 17, 08001 Prešov, e-mail: monika.minova@unipo.sk, mobil: 0903117772

**Vyjadrenie k návrhu inovovaného Štátneho vzdelávacieho programu pre**

**predprimárne vzdelávanie v materských školách**

Štátny vzdelávací program (ďalej ŠVP) je najvyšším kurikulárnym dokumentom. Zákon č. 245/2008 Z. z. o výchove a vzdelávaní (školský zákon) definuje, ktoré súčasti má Štátny vzdelávací program obsahovať.

* V pripravovanom ŠVP chýbajú niektoré súčasti, napr. charakteristika odboru vzdelávania, vyučovací jazyk, spôsob, podmienky ukončovania výchovy a vzdelávania a vydávanie dokladu o získanom vzdelaní.
* V časti Stupeň vzdelávania sa autori odvolávajú na Zákon č. 245/2008 Z. z. o výchove a vzdelávaní, ale stupeň vzdelania sa definuje v úvode (tiež je tu v rámci definície nejednotnosť pojmov vzdelanie a vzdelávanie).

**Je potrebné dodržať Zákon č. 245/2008 Z. z. o výchove a vzdelávaní (školský zákon):**

* dôkladnejšie spracovať jednotlivé súčasti ŠVP alebo ponechať znenie tak ako to je v súčasnom ŠVP,
* dbať na to, že v súlade so ŠVP sa pripravuje školský vzdelávací program,
* zachovať jednotnosť v súvislosti s tým, čo je povinné a čo nie. Pripravovaný ŠVP ako záväzný dokument uvádza plánovanie, ale v § 11 (Pedagogická dokumentácia a ďalšia dokumentácia) školského zákona č. 245/2008 Z. z. plány výchovno-vzdelávacej činnosti už nie sú povinná dokumentácia.
* V ŠVP v časti Ciele výchovy a vzdelávania v MŠ je definícia hlavného cieľa v podobe odvolania sa na § 4 Zákona č. 245/2008 Z. z o výchove a vzdelávaní (školský zákon).

***V základnom kurikulárnom dokumente nestačí dať odvolanie na zákon, je potrebné uviesť hlavný cieľ výchovy a vzdelávania v materskej škole a ďalšie (a nie špecifické) ciele.***

Súčasne platnému ŠVP bolo vytknuté, že pri spracovaní nebola zachovaná kontinuita so ŠVP pre primárne vzdelávanie. V novo pripravovanom ŠVP nie je zachovaná kontinuita v týchto kľúčových bodoch:

* **názov ŠVP** (má byť Štátny vzdelávací program pre predprimárne vzdelávanie, tak ako je Štátny vzdelávací program pre primárne vzdelávanie)
* **prierezové témy** (v ŠVP pre primárne vzdelávanie sú jasne charakterizované)
* **kompetencie** (v ŠVP pre primárne vzdelávanie sú jasne charakterizované)
* **operacionalizácia cieľa** (v ŠVP pre primárne vzdelávanie sa uvádza, v ŠVP pre predprimárne vzdelávanie v materských školách sa nespomína vôbec)
* **evaluačné otázky** (tento prvok nie je v súlade so Zákonom č. 245/2008 Z. z. o výchove a vzdelávaní (školský zákon) a preto je vhodné ich presunúť do metodiky).

Jednotlivé vzdelávacie oblasti vypracoval tím odborníkov, ale ukázala sa tu nejednotnosť – nedostatočné zosúladenie pri vypracúvaní vzdelávacích oblastí. Týka sa to formy, ale aj obsahu. Je to výrazné pri charakteristike vzdelávacích oblastí. Niektoré charakteristiky sa začínajú hlavným cieľom, iné nie, napr. vo vzdelávacej oblasti Matematika a práca s informáciami je cieľ na konci charakteristiky (s. 17), vo Výtvarnej výchove je hlavný cieľ tiež na konci charakteristiky. V niektorých charakteristikách vzdelávacích oblastí sú vymenované podoblasti v takom poradí ako vo vzdelávacích štandardoch, na inom mieste (Jazyk a komunikácia) poradie nie je zachované, (s. 15), alebo (Človek a príroda) podoblasti nie sú ani vymenované ani charakterizované, hoci vo vzdelávacích štandardoch sa podoblasti nachádzajú.

* **Vzdelávacie oblasti – ich charakteristika a spracovanie majú mať rovnakú formu.**

Ujednotiť vnútornú štruktúru charakteristiky jednotlivých vzdelávacích oblastí, t.j. názvy cieľov, charakterizovania podoblastí.

* **Vzdelávacie štandardy sú predimenzované.**
* Jazyk a komunikácia – 37 výkonových štandardov
* Matematika a práca s informáciami – 47 výkonových štandardov
* Človek a príroda – 21 výkonových štandardov
* Človek a spoločnosť – 62 výkonových štandardov
* Človek a svet práce – 15 výkonových štandardov
* Umenie a kultúra – 43 výkonových štandardov z toho v hudobnej výchove 11 a vo výtvarnej výchove 32
* Zdravie a pohyb – 13 výkonových štandardov
* **Výkonové štandardy sú aj v obsahových štandardoch.**

**Napr.:**

Tabuľka 5.8: **Koncept tlače a znalosť knižných konvencií**

**Obsahový štandard:** V nadväznosti na prečítaný príbeh (alebo podľa vlastného námetu) si deti vytvárajú vlastné knihy. Pri tvorbe diskutujú o jej jednotlivých súčastiach, ich funkcii a umiestnení v knihe. ***(Je to ďalší skrytý výkonový štandard.)***

Tabuľka 5.16: **Rastliny**

**Obsahový štandard:** Učiteľka dáva dôraz na spoznávanie vybraných liečivých a jedovatých rastlín. ***(Je to ďalší skrytý výkonový štandard.)***

Tabuľka 5.45: **Výtvarné činnosti s tvarom v priestore**

**Obsahový štandard:** Podľa inštrukcií dieťa vytvorí jednoduché papierové skladačky (napr. loďky, čiapka, lietadlo, nebo–peklo ...). ***(Je to ďalší skrytý výkonový štandard.)***

Tabuľka 5.50: **Zdravie a zdravý životný štýl**

**Obsahový štandard:** S pomocou učiteľky sa deti snažia charakterizovať zdravé a nezdravé potraviny.

* **Obsahové štandardy**

Obsahové štandardy nie sú jednotne spracované. Sú rôzne formulované a niektoré v sebe zahŕňajú metodické pokyny.

* **Tiež je potrebné zachovať kontinuitu s primárnym stupňom vzdelávania v súvislosti s počtom a náročnosťou vzdelávacích štandardov.**

Bolo by potrebné vypracovať analýzu vzdelávacích štandardov všetkých vzdelávacích oblastí v ŠVP pre predprimárne vzdelávanie a v ŠVP pre primárne vzdelávanie, aby sa odstránila terajšia nekontinuita a disproporcie v obsahu vzdelávania. ŠVP pre primárne vzdelávanie má kontinuálne nadväzovaťna ŠVP pre predprimárne vzdelávanie.

**Napr.**

Súčasťou inovovaného ŠVP pre predprimárne vzdelávanie je vzdelávacia oblasť Človek a svet práce a v ŠVP pre primárne vzdelávanie je táto vzdelávacia oblasť zaradená až od 3. ročníka.

*Vzdelávacia oblasť : Matematika a práca s informáciami*

Príklad: Na základe pokynov daných pomocou symbolov ↓, ←, →, ↑ (alebo pomocou iných dohodnutých symbolov pre pohyb v štvorcovej sieti) sa pohybuje (alebo pohybuje figúrkou) v štvorcovej sieti (po štvorčekoch aj po vrcholoch). Povie (nakreslí pomocou dohodnutých symbolov) takéto pokyny pre pohyb po vyznačenej trase a z jedného miesta do druhého miesta (aj s prekážkami). Naraz dokáže naplánovať aspoň 4 kroky takejto cesty.

Primárne vzdelávanie: na základe symbolov ↓, ←, →, ↑ nakreslí obrázok

Ako jednu z organizačných foriem popisuje súťaže, čo je v kognitívnej oblasti pri rozvíjaní dieťaťa predškolského veku nevhodné (kde je inklúzia – pre deti so ŠVVP nezrealizovateľné)

V celom dokumente sa stále objavuje nejednotnosť základných pojmov. Ináč sú pomenované organizačné formy denného poriadku. Aké je zdôvodnenie pre iné pomenovanie ako doteraz ?

Hry a hrové činnosti – premenované na Hry a činnosti podľa výberu detí (objavuje sa tu aj pojem ranné aktivity).

Pohybové a relaxačné cvičenia – premenované na zdravotné cvičenie (s. 130), a ranné cvičenie (s. 131).

Edukačná aktivita – premenovaná na vzdelávacia aktivita (cielená vzdelávacia aktivita).

Pobyt vonku – premenované na Pobyt detí vonku.

Hry a hrové činnosti popoludní – premenované na Záujmové činnosti.

**Ideálne je ponechať názvy organizačných foriem denného poriadku ako sú v súčasnom ŠVP.**

Denný poriadok, premenovaný na Režim dňa, kladie dôraz a do popredia tak výrazne posúva cielené aktivity v konkrétne vymedzenom čase. Takýto denný poriadok nerešpektuje špecifiká dieťaťa predškolského veku.

* Hry a činnosti podľa voľby detí sú časovým úsekom od príchodu dieťaťa do materskej školy (veľa detí prichádza do MŠ až o 8,00 hod.) do začiatku cielených vzdelávacích aktivít, alebo do činností zabezpečujúcich životosprávu (takto je to uvedené v druhom odseku s. 130). Najskôr však do zdravotných cvičení (vychádzame z toho, že cvičenia je potrebné realizovať pred jedlom, teda pred podávaním desiaty a nie po nej, od 9,00 do 10,00 hod., ako to uvádzajú autori (s. 131). Podľa pripravovaného ŠVP v čase od 9,00 hod. do 10,00 hod. majú byť: hlavná a doplnková cielená vzdelávacia aktivita, ranné cvičenie. Celú hodinu majú byť realizované organizované činnosti?
* Je to v rozpore s rešpektovaním vekových osobitostí dieťaťa, psychohygieny a doterajšej praxe.
* Aký čas je venovaný hre dieťaťa, ½ hod.? V celom dokumente absentuje hra ako metóda, forma, prostriedok výchovy a vzdelávania, ako najprirodzenejšia činnosť a potreba dieťaťa.

**Je potrebné ponechať rovnocennosť organizačných foriem denného poriadku. Učiteľka si sama dokáže organizovať výchovno-vzdelávaciu činnosť s rešpektovaním všetkých požiadaviek. Aj pri hrách a hrových činnostiach je výrazný priestor na plnenie cieľov výchovy a vzdelávania.**

* V inovovanom ŠVP pre predprimárne vzdelávanie je málo zastúpená hra, aj keď po predchádzajúcom pripomienkovaní sa autori snažili tejto problematike venovať priestor.

**V materskej škole je potrebné posilňovať postavenie hry – dieťa sa najprirodzenejšie učí hrou.**

* Náhľad na popoludňajšie aktivity nie je jednotný, posledná veta na s. 132 odporuje s tvrdením na s. 131, že od 14,30 do 15,00 hod. má byť cielená vzdelávacia aktivita.
* **Odporúčané** rozvrhnutie vzdelávacích oblastí si odporuje s tvrdením vo vysvetlivkách, koľkokrát **sa má** realizovať cielená vzdelávacia aktivita (s. 133).
* V materskej škole nie je hodinový systém výchovno-vzdelávacej činnosti. Navrhnutý harmonogram denných aktivít sa ho úplne umelo snaží zaviesť.
* **Je potrebné prehodnotiť zostavenie režimu dňa (denného poriadku). Odporúčané rozvrhnutie vzdelávacích oblastí, s prihliadnutím na vekové osobitosti dieťaťa predškolského veku, patrí do metodických materiálov a nie do záväzných dokumentov školy.**
* Odporúčaný rámcový učebný plán vzdelávacích oblastí alebo *Odporúčané rozvrhnutie vzdelávacích oblastí* (s. 141)
* Zavádzajú sa klasické 3 zamestnania (v dopoludňajších hodinách sa realizuje hlavná a doplnková cielená vzdelávacia aktivita a popoludní popoludňajšia cielená vzdelávacia aktivita) v presne časovo vymedzenom čase − vraciame sa pred rok 1993.
* Stanovenie času odpočinku pre všetky deti, bez ohľadu na ich fyziologické potreby od 11,30 do 14,00, je neakceptovateľné.
* Z celého dokumentu nie je jasné, ako sa budú formulovať ciele pre mladšie deti.

Je potrebné rešpektovať dieťa predškolského veku, materskú školu a jej špecifiká a neposúvať do materskej školy školský systém primárneho vzdelávania. Aby sa následne v praxi nestalo to, že vo výchovno-vzdelávacom procese kvantita bude povýšená nad kvalitu.

Štátny pedagogický ústav v septembri 2012 poskytol vtedajšiemu ministrovi školstva Dôvodovú správu k inovácii štátneho vzdelávacieho programu pre predprimárne vzdelávanie. Musíme konštatovať, že predkladaný ŠVP nie je inovovaný, ale je to nový dokument a dôvody inovácie, ktoré boli v tejto správe deklarované autori nepodložili žiadnym relevantným výskumom.

V súvislosti s pripravovaným ŠVP sa do pozornosti dostávajú ďalšie dôležité témy, ktorým je potrebné pred schválením inovovaného Štátneho vzdelávacieho programu pre predprimárne vzdelávanie venovať zvýšenú pozornosť:

* Overenie pripravovaného ŠVP v praxi.
* Príprava metodík, čas plánovaného vydania a finančná náročnosť.
* Vzdelávanie pedagogických zamestnancov.

Slovenský výbor Svetovej organizácie pre predškolskú výchovu (SV OMEP) neodporúča Ministerstvu školstva, vedy výskumu a športu SR inovovať Štátny vzdelávací program pre predprimárne vzdelávanie v podobe v akej bol predložený.

Spracovali:

PaedDr. Monika Miňová, PhD.

PaedDr. Marianna Jamborová